കോന്നിയില് വൈദ്യുതിമുടക്കം പതിവ് ദുരിതത്തിലായി നാട്ടുകാര് പ്രമാടം : കോന്നി താലൂക്കിന്റെ വിവിധ ഭാഗങ്ങളില് വൈദ്യുതി മുടക്കം പതിവാകുന്നു. കുടിവെള്ള പ്രശ്നത്തിനേക്കള് കൂടുതല് നാട്ടുകാരെ ദുരിതത്തിലാക്കുന്നത് വൈദ്യുതിമുടക്കമാണ്. മണിക്കൂറുകള് വൈകിയാണ് പല ദിവസങ്ങളിലും വൈദ്യുതി ബന്ധം പുനസ്ഥാപിക്കുന്നത്. ഫോണ് വിളിച്ചാല് വൈദ്യുതി വകുപ്പ് ഓഫീസുകളില് പലപ്പോഴും ലഭ്യമല്ലെന്നും നാട്ടുകാര് പറയുന്നു. ജില്ലാ ആസ്ഥാനത്തോട് ചേര്ന്ന് കിടക്കുന്ന പ്രമാടത്തും വൈദ്യുതി മുടക്കം പ്രതിസന്ധി സൃഷ്ടിക്കുന്നുണ്ട്. കോന്നി, തണ്ണിത്തോട്, ചിറ്റാര്, സീതത്തോട്, വള്ളിക്കോട്, ഏനാദിമംഗലം, കൂടല് , കലഞ്ഞൂര് പഞ്ചായത്തുകളില് വൈദ്യുതി മുടക്കം പതിവാണ്.വന്യമൃഗങ്ങളുടെയും ഇഴജന്തുക്കളുടെയും വിഹാര കേന്ദ്രമായ കോന്നി താലൂക്കില് വൈദ്യുതി ഇല്ലാതായതോടെ രാത്രി കാലങ്ങളില് പുറത്തിറങ്ങാന് ജനത്തിന് ഭയമാണ്. രാത്രിയില് പോകുന്ന വൈദ്യുതി പല ദിവസങ്ങളിലും മണിക്കൂറുകള് വൈകിയാണ് പുന:സ്ഥാപിക്കുന്നത്. ആന, പുലി, കടുവ, പന്നി, വിഷപ്പാമ്ബുകള് എന്നിവയുടെ സാന്നിദ്ധ്യം കൂടുതലാണ് ഇവിടെ. വൈദ്യുതി ബന്ധം മണിക്കൂറുകളോളം നിലയ്ക്കുന്നത് സാമൂഹ്യവിരുദ്ധ ശല്യം വര്ദ്ധിപ്പിച്ചിട്ടുണ്ടെന്നും നാട്ടുകാര് ആരോപിക്കുന്നു. വ്യാപാര മേഖലയ്ക്ക് നഷ്ടം വൈദ്യുതിയുടെ തുടര്ച്ചയായുള്ള മുടക്കം പ്രദേശത്തെ വ്യാപാര, വ്യവസായ മേഖലയെയും പ്രതിസന്ധിയിലാക്കുന്നുണ്ട്. ആശുപത്രികള്, ധാന്യം പൊടിക്കുന്ന മില്ലുകള്, നീതി സ്റ്റോറുകള്, ത്രിവേണി, സപ്ളൈകോ സൂപ്പര് മാര്ക്കറ്റുകള്, സ്വകാര്യ സൂപ്പര്മാര്ക്കറ്റുകള്, ഫോട്ടോസ്റ്റാറ്റ് കടകള്, മൊബൈല് ഷോപ്പുകള്, ബേക്കറികള്, ഹോട്ടലുകള് എന്നിവയുടെയെല്ലാം പ്രവര്ത്തനം താറുമാറാകും. നിരവധി തവണ പരാതി പറഞ്ഞ് മടുത്തെന്നും വൈദ്യുതി വകുപ്പ് അടിയന്തര നടപടി സ്വീകരിക്കണമെന്നും വ്യാപാരികള് ആവശ്യപ്പെട്ടു. ............................ മഴയെ തുടര്ന്ന് മരങ്ങള് കടപുഴകി വീണും ചില്ലകള് തട്ടിയുമാണ് പ്രധാനമായും വൈദ്യുതി മടങ്ങുന്നത്. മലയോര മേഖലയായതിനാല് തകരാര് സംഭവിച്ച സ്ഥലങ്ങളില് എത്താന് വൈകും. അധികം വൈകാതെ തന്നെ തകരാറുകള് പരിഹരിക്കാന് ശ്രമിക്കുന്നുണ്ട്. കെ.എസ്.ഇ.ബി അധികൃതര്